જર્મનીની યુવતી વડોદરામાં રમે છે ખો-ખો, વિદેશનું કલ્ચર નથી ગમતું માટે ભારત આવી: અનામી વડોદરા: 8 વર્ષની હતી ત્યારે જર્મનીમાં માતા-પિતાને છોડીને ભારત આવી ગઈ. મને ખબર નથી પડતી કે ભારતીયો ભારત છોડીને વિદેશ કેમ જાય છે. મને ભારતીય હોવાનો ગર્વ છે અને હું ભારતને ખૂબ જ પ્રેમ કરું છું. અહીંના લોકોમાં સંસ્કાર છે, તેથી અતિથિનો આદર સત્કાર કરે છે અને અજાણ્યાને પણ હસીને બોલાવે છે.મને નાનપણથી જ સ્પોર્ટ્સમાં ઘણી રુચિ હતી. શરૂઆતના સમયમાં હું રનિંગ કરતી હતી. ત્યારબાદ મારા ટ્રેનરે મને જણાવ્યું કે તું ખો-ખો રમવાની શરૂઆત કરી. મને ખુલ્લી હવામાં રહેવું ગમે છે જેથી હું 100 અને 200 મીટર દોડ અને ખો-ખો રમું છું. જે લોકો ગેજેટમાં રમતો રમે છે. તેમને એક જ વસ્તુ કહેવા માંગીશ કે ઘરમાં બેસીને ગેજેટમાં રમત રમવાથી સ્થૂળતા આવે છે અને માનસિક રીતે તેઓ અસ્વસ્થ થઇ જતા હોય છે. તેમ સીબીએસઈ ક્લસ્ટર 13 ખો-ખો રમવા ભરૂચથી આવેલ મૂળ જર્મનીની અનામી હોબરસોફરે જણાવ્યું હતું. બીઆરજી ગ્રૂપ સંચાલિત ગુજરાત પબ્લિક સ્કૂલ ખાતે 31 ઓગસ્ટથી 3 સપ્ટેમ્બર સુધી સીબીએસઈ ક્લસ્ટર 13 ખો-ખો સ્પર્ધા યોજાઈ રહી છે, ગુજરાત, દીવ-દમણ અને દાદરા નગર હવેલીથી સીબીએસઈની 35 ટીમોના 450 જેટલા વિદ્યાર્થીઓએ ભાગ લીધો છે.